J. Jasovský, poslanec: (2002-02-13):
V súčasnosti totiž integrovaný záchranný systém suplujú jednotlivé zložky, ktoré síce spolupracujú na určitej báze havárií alebo problémov na cestnej sieti, ale tieto zložky nie sú jednotné. To znamená dochádza k triešteniu síl, dochádza k triešteniu potrieb, zdrojov a, samozrejme, prostriedkov. Javí sa veľká roztrieštenosť a zákon to rieši aj v množstvo uvádzaných a núdzových telefónnych čísiel, či je to 150, 154, 155 a 158, zákon to rieši otázkou 112. Považujem to za veľmi dôležité, pretože sám som zažil situáciu, že som sa nevedel dovolať na príslušné potrebné číslo a spôsobuje to, samozrejme, komplikácie. V celom materiáli sa ale neobjavuje činnosť národného automotoklubu, ktorý za rok 2001 uskutočnil temer 8-tisíc zásahov a výjazdov, čo vzhľadom na počet dní považujem za veľmi vysoké číslo a domnievam sa, že zákon, ak má byť dôkladný a dôsledný, by mal uvažovať aj s touto skutočnosťou. Ide, samozrejme, predovšetkým o odťahovú službu, kde kompetencie hasičov v tomto prípade, respektíve ich materiálové možnosti nie sú. To znamená, že tento automotoklub má svoj význam, pretože odstraňuje prekážky na cestách pri nehodách, ochraňuje majetok postihnutých rodín, respektíve posádok a, samozrejme, poskytuje v prípade potreby aj prvú pomoc a podobne. Významná je činnosť aj takzvaných žltých anjelov, ak hovorím o automotoklube, aj pri odstraňovaní technických porúch automobilov, a to čo, samozrejme, takéto nepojazdné vozidlo môže spôsobovať možnú prekážku na cestách ktoréhokoľvek typu, či je to diaľničná sieť alebo cesty prvej, druhej, respektíve tretej triedy. Nie sú uspôsobené práve ostatné zložky tohto doteraz roztriešteného systému na odstraňovanie aj porúch tohto charakteru. Ak by som mal povedať niekoľko slov k automotoklubu, v súčasnosti len na ozrejmenie má 20 servisných stredísk, 20 takzvaných satelitných stredísk, ktoré sú dislokované po celom území Slovenskej republiky, majú nepretržitú 24-hodinovú prevádzku. Považujem to, samozrejme, za významné a dobré. V stálom alebo v inom pracovnom pomere je zamestnaných okolo 180 až 200 pracovníkov. Volacie čísla sú známe - je to 123 a tak ďalej a tak ďalej. Je mi ľúto a dnes to chcem konštatovať, že je škoda rozpadnutých stredísk, ktoré by boli vybudované, napríklad záchranné stredisko na konci diaľnice na takzvanej Seneckej ceste. Všimnite si, v akom je to stave. Je to majetok, je to určitá hodnota, je na škodu, že dnes sa do týchto stredísk dostali vandali a o tieto zariadenia sa nemá kto starať. Myslím si, že ak majú nielen automotokluby, ale aj ďalšie zložky kvalifikovane a nepretržite zabezpečovať svoju činnosť, čo je, myslím si, zmyslom tohto predkladaného zákona o integrovanom záchrannom systéme, musí dôjsť k taxatívnemu vymenovaniu alebo stanoveniu aj ostatných záchranných zložiek. A to znamená, že navrhujem v mojich pozmeňujúcich návrhoch, a nechcem ich tu rozvádzať a zdržiavať teda snemovňu podrobne, o čo sa ide, ale dovolím si preskočiť všetky strany, ktoré mám pripravené a prečítam naozaj pozmeňujúce návrhy tak, aby som dodržal literu zákona. To znamená k § 9 navrhujem vypustiť v ods. 1 slovíčko „najmä“. Krátko zdôvodním. Aby bolo práve taxatívne vymenovanie ostatných záchranných zložiek. Takisto na konci ods. 1 doplniť nové písmeno, ktoré znie: „Národný automotoklub Slovenskej republiky“, pretože, tento, tak ako som povedal, má 50-ročnú tradíciu a má cestnú odťahovú službu, technickú pomoc. Je to priorita pomoci pri dopravných nehodách, pri likvidácii škôd na cestách, pri ochrane zdravia, majetku občana a tak ďalej a tak ďalej. Tiež v tomto § 9 ods. 2 za písm. b) doplniť slová: „Na tento účel sa vybavujú technickými, vecnými a prevádzkovými prostriedkami.“ Ide a domnievam sa o potrebu skvalitňovania materiálno-technickej základne ostatných všetkých záchranných zložiek ako súčasti ich akcieschopnosti. A ešte prosím k § 17, ktorý navrhujem, aby znel takto: „Výdavky na integrovaný záchranný systém vrátane základných a ostatných záchranných zložiek sú financované zo štátneho rozpočtu prostredníctvom rozpočtovej kapitoly ministerstva a rozpočtových kapitol krajských úradov.“ Znovu ide o skvalitnenie materiálno-technickej základne, ostatných záchranných zložiek, ako aj súčasti ich akcieschopnosti. Predkladám tieto pozmeňujúce návrhy s tým, že som ich veľmi stručne zdôvodnil. Nechcem čítať poznámky, ktoré mám na viacerých stranách. Predkladám tieto návrhy pánu spravodajcovi. Ďakujem za pozornosť.